གུ་རུའི་སྒྲུབ་གནས་ཚལ་ཕུག་མ་ར་ཏི་ཀའི་བྱག་ཕུག་མཇལ་བར་བྱོན་པའི་སྐབས་བྱག་ལུ་ཞབས་རྗེས་དང་ཕྱག་པར་བྱོན་མི་ཚུ་ད་ལྟོ་ཡང་གསལ་ཏོག་ཏོ་མཇལ་ནི་ཡོད་པ་དང་ཡར་ལམ་མཚམས་པའི་བྲག་དཀར་པོ་ལས་གུ་རུ་མཚོ་སྐྱེས་རྡོ་རྗེ་རྡོ་རང་བྱོན་གྱི་སྐུ་འདྲ་ཅིག་གདན་འདྲངས་ཏེ་ད་ལྟོ་སྒང་སྟེང་གསང་སྔགས་ཆོས་གླིང་གི་ནང་རྟེན་སྦེ་བཞུགས་ནུག།དེ་ལས་ཧེ་མ་ཁོ་རའི་ཨ་རྒས་རིན་འཛིན་པདྨ་གླིང་པ་གིས་ལུང་བསྟན་ཏེ་བྱིན་གྱིས་བརླབས་པའི་གནས་དང་པད་གླིང་གཉིས་པ་རྒྱལ་བ་བསྟན་འཛིན་གྲགས་པའི་བསམ་གཏན་གྱི་བསྟི་གནས་ཨིན་མི་དཔལ་སྒང་སྟེང་གསང་སྔགས་ཆོས་གླིང་གི་བཙུག་ལག་ཁང་དེ་རྟེན་གསུམ་རྒྱལ་བ་རྒྱ་མཚོ་དང་བཅས་བཞེངས་གནང་པའི་ཁར་དགེ་འདུན་གྱི་སྡེ་གསར་དུ་བཙུགས་ཏེ་གླིང་སྟོད་གླིང་སྨད་ཟེར་བའི་དགོན་ཁྲིམས་དམ་དམ་བཅའ་གནང་མི་དེ་ད་ལྟོའི་བར་ན་ཡང་གནས་བཞིན་ཡོདཔ་ཨིན་མས།ལྷག་པར་དུ་ཞི་ཁྲོ་དམ་པ་རིགས་བརྒྱའི་དཀྱིལ་འཁོར་དང་།དཔལ་རྡོ་རྗེ་སེམས་དཔའ་དགའ་རབ་རྡོ་རྗེ།བི་མ་མི་ཏྲ།ཤྲཱི་སིང་ཧ།སློབ་དཔོན་པདྨ་འབྱུང་གནས་ཚུ་གི་ཞལ་ཡང་ཡང་མཇལ།ཆོས་སྐྱོང་སྲུང་མ་ཚུ་དང་གཅིག་ཁར་མི་དང་མིའི་བར་ན་ཁ་སླབ་དོ་བཟུམ་སྦེ་འབྲེལ་བ་མཛད་ཅིང་སྡེ་བརྒྱད་དྲེགས་པའི་ཚོགས་རྣམས་འདུལ་ཞིང་བཀར་བཏགས་པ་དང་གཟའ་མཆོག་ར་ཧུ་ལ་ནི་སྐུ་དང་གྲིབ་མ་བཞིན་མཉམ་དུ་འགྲོགས་པ་ལས་ཐུགས་ལུ་གང་བཞེད་འདོད་པ་ཙམ་གྱིས་གྲུབ་བྱུང་བ་སོགས་ཡ་མཚན་མཐའ་ཡས་ཤིང་།སྟང་ཁང་རབ་ལྷ་ཁང་དང་ཆལ་ཐེག་ཆེན་ཆོས་འཁོར་གཙུག་ལག་ཁང་།ཀུན་བཟང་བྲག་གཟིམ་ཁང་ལ་སོགས་པ་གཙུག་ལག་ཁང་མང་རབས་ཅིག་ཕྱག་བཏབ་གནང་།ཆུ་སྨད་སྤྲ་མཁར་ལུ་དགོངས་གཏེར་གསེར་གྱི་ལྷ་ཁང་གཞི་བཙུགས་ཏེ་གྲྭ་རྒྱུན་གསར་བཙུགས་གནང་།གཞན་ཡང་དབང་ལུང་འཆད་སྤེལ་དང་རྒྱལ་རྟེན་བཞེངས་ཚུལ་ཚུ་མཐའ་ཡས་ཏེ་སྒྲུབ་ཆེན་རྐྱངམ་གཅིག་རང་༡༢༥དེ་ཅིག་བཙུགས་གནང་ནུག།